
נוסח לא מתוקן
מושב שני

פרוטוקול מס'

מישיבת ועדת הכספים

יום ראשון, כ"ו בכסלו התשס"ז (17 בדצמבר 2006), שעה 12:00

תקנות התעבורה (תיקון מס'), התשס"ז-2006 (עדכון קבוצות המחיר)

נכחו:

חברי הוועדה:
יעקב ליצמן – היו"ר

מגלי והבה

דוד טל

אמנון כהן

אורית נוקד

ניסן סלומינסקי

ראובן ריבלין

מוזמנים:
בועז סופר

- סגן בכיר למנהל אגף המסים המאוחד, משרד האוצר



גבי בן-הרוש

- יו"ר מועצת המובילים והמסיעים



דוד כוכבא

- מנכ"ל מועצת המובילים והמסיעים



יהודה בר-אור

- יו"ר איגוד המוניות בגוש דן



אהרן כהן

- סגן יו"ר איגוד המוניות



יעקב יהודה רודד
- מנכ"ל איגוד יבואני הרכב

ייעוץ משפטי:
שגית אפיק



אפרת קוצ'ינסקי

יועצת כלכלית:
סמדר אלחנני

מנהל הוועדה:
טמיר כהן

רשמה וערכה:
אהובה שרון – חבר המתרגמים בע"מ

תקנות התעבורה (תיקון מס'), התשס"ז-2006 (עדכון קבוצות המחיר)

היו"ר יעקב ליצמן:


אני פותח את הישיבה. אנחנו דנים בעדכון קבוצות המחיר לתקנות התעבורה.

ראובן ריבלין:


אדוני היושב-ראש, האם הנושא הוא על סדר היום?

היו"ר יעקב ליצמן:


כן.

בועז סופר:


עדכון קבוצות המחיר בתקנות התעבורה זה משהו שנעשה באחריות משותפת למשרדי האוצר והתחבורה. המודל בעצם מעדכן מעת לעת את הקבוצות, כיוון שקבוצות אלה קובעות את הבסיס הן לצורכי אגרה והן לצורכי שווי שימוש. אני לא נוגע כרגע בשווי השימוש אלא רק לגבי הקבוצות.


כל שנה אנחנו לוקחים את השינויים המשוקללים של שער החליפין, את השינויים במסים אם היו, ובעצם מבקשים מוועדת הכספים לאשר את השינוי.


במקרה הנוכחי מדובר בדיוק באותו מודל, כלומר, שינויים בשערי חליפין שבמקרה הזה ירדו מאוד, שינוי במיסי הקנייה שירדו ב-1 בינואר כפי שאושר השנה, והמע"מ. התוצאה, ירידה בקבוצות המחיר של כ-5 אחוזים.


המציאות מלמדת שב-98 אחוזים מהמקרים – ואני אהיה זהיר – נוטים יבואני הרכב להתאים את עצמם לקבוצות המחיר, גם לא בקבוצות שהן ממש על הגבול, מכיוון שצריך להיות איזה פער סביר בין מדרגים. חלק מהיבואנים הורידו כבר היום. ברור לחלוטין שברגע שוועדת הכספים אישרה, המשמעות היא שהלכה למעשה מהיום זה יורד.

סמדר אלחנני:


אני מבקשת להעיר. התיקון שמוצע פה הוא באמת תיקון טכני כי הוא מתאים את המצב הקיים בשוק למצב האגרות, אבל אני רוצה להציע לכם הצעה. מחירי הרכב מתכנסים לפי הקבוצות האלה. מה שקובע זה מה שנקרא מחיר הרכב לצרכן לפי מחירון היבואן של רכב ראשון מהדגם שנרשם לראשונה. יש פה שבע קבוצות. הקבוצה העליונה ביותר היא היום מ-280 אלף שקלים ומעלה. זאת אומרת, כל ה-המרים,  ה-פורש, ה-יגוארים, משלמים אגרה כמו איזה מזדה מרמה קצת יותר גבוהה. מכונית של מיליון שקלים משלמת את אותה אגרה כמו מכונית של 280 אלף שקלים.

היו"ר יעקב ליצמן:


גם בקופת חולים אותה הבעיה.

סמדר אלחנני:


אתה לא משלם שום דבר לקופת חולים. אתה משלם מסים. ביטוח הבריאות ניתן על-ידי המדינה.


אני מציעה לכם לחלק את האגרה לשני חלקים. האחד, אגרה קבועה שלא תלויה במחיר הרכב, שהיא צריכה לכסות את העלות של ניהול ספר הרכב במשרד התחבורה. זה לא משנה מה מחיר המכונית. הוא צריך לרשום שיש רכב כזה ואת כל הפרטים האלה, לשם הוצאת הרישיון. החלק השני של האגרה, כיוון שיש לנו את מחיר הרכב, אחוז ממחיר הרכב.

בועז סופר:


כיוון שאנחנו נוהגים להתאים את עצמנו קרוב ככל שניתן למועד הדיון בוועדה, ברשותך רק לתקן ממש מעט מספרים.

קבוצה 1 היא עד 87,000 אלף שקלים ולא עד 86 אלף שקלים.

קבוצה 2 היא מ- 87,001 שקלים כמובן עד 114 אלף שקלים. אין כאן עדכון.

קבוצה 3 היא מ-114,001  שקלים עד 133 אלף שקלים.

קבוצה 4 היא מ-133,001 שקלים עד 151 אלף שקלים.

קבוצה 5 היא מ-151,001 שקלים עד 196 אלף שקלים.

קבוצה 6 היא מ-196,001 שקלים  עד 280 אלף שקלים.

קבוצה 7 היא מ-280,001 שקלים.

היו"ר יעקב ליצמן:


מי בעד עדכון קבוצות המחיר בתקנות התעבורה?

אושר.

תודה רבה.

הישיבה ננעלה בשעה 12:05
